**Informatīvais ziņojums**

**“Par Eiropas Savienības Ārlietu padomes attīstības sadarbības ministru neformālajā 2021.gada 14.jūnijā videokonferencē izskatāmajiem jautājumiem”**

2021.gada 14.jūnija Eiropas Savienības (turpmāk - ES) Ārlietu padomes attīstības sadarbības ministru neformālajā videokonferencē notiks diskusija par sadarbību ar vidēju ienākumu valstīm un par tautas attīstību. Informatīvā ziņojuma tapšanas laikā nav izplatīts diskusiju papīrs.

**1. Sadarbība ar vidēju ienākumu valstīm**

Sanāksmē paredzēta viedokļu apmaiņa par ES sadarbības iespējām un izaicinājumiem ar valstīm ar vidējiem ienākumiem (turpmāk - VIV). Diskusijās dalībvalstis pārrunās, kāds ir ES līdzšinējais ieguldījums un turpmākās sadarbības iespējas ar VIV, ievērojot ES prioritātes, atbalstot tās zaļā un iekļaujošā atlabšanā no COVID-19 radītajām sekām, kā arī ilgtspējīgā pārejas procesā ar saskanīgu globālo darbību.

Valstu grupa ar vidējiem ienākumiem nav viendabīga, jo ietver valstis ar plašu ienākumu amplitūdu uz vienu iedzīvotāju – no 1036 USD līdz 12535 USD - un kurās arī ir ļoti nevienlīdzīgas sabiedrības un izaicinājumi, ar kurām tās saskaras. Strauji mainīgais ģeopolitiskais konteksts, Covid-19 krīze un jauna plānošanas cikla uzsākšana ir palielinājuši vajadzību pēc tālākas ES politikas virzības. Covid-19 krīzes radījusi nesamērīgu ietekmi uz jaunattīstības valstīm, tostarp VIV, par ko liecina attīstības ietekmes mazināšanās, negatīvā ietekme uz tautas attīstību, jo īpaši attiecībā uz meitenēm un sievietēm, kā arī sociālekonomisko problēmu saasināšanās, jo īpaši nabadzība, pieaugošā nevienlīdzība un politiskā nestabilitāte. Papildus šķēršļu novēršanai ir jāveido partnervalstu noturība un jāveicina iekļaujoša un ilgtspējīga atveseļošana saskaņā ar pieeju "atjaunot labāk un videi nekaitīgāk".

ES ir jāturpina sadarbība ar VIV gaidāmā Kaimiņattiecību, attīstības sadarbības un starptautiskās sadarbības instrumenta (NDICI) – Globālā Eiropa ietvaros, atzīstot VIV dažādo raksturu, problēmas un plašo ģeogrāfisko tvērumu. Svarīgi ir atbalstīt partnerību pielāgošanu konkrētām valstīm raksturīgām situācijām un reģionālajai dinamikai, novērtējot dialogu ar attiecīgajiem partneriem, tostarp pilsonisko sabiedrību un privāto sektoru, nolūkā nodrošināt līdzdalību un labāku saskaņotību ar to stratēģijām un finansēšanas vajadzībām. NDICI ir globāls instruments, kas sniegs stratēģisku pieeju un ļaus sadarboties ar partnervalstīm, un kuras pamatā ir ES politikas īstenošana. Jaunās plānošanas jeb programmēšanas ietvaros saskaņotām darbībām un kopējām iniciatīvām ir potenciāls sadarbības uzlabošanai ar VIV, tostarp Eiropas komandas[[1]](#footnote-1) iniciatīvu ietvaros, veidojot liela mēroga iniciatīvas ar pārveidojošu ietekmi partnervalstīs, kas ir saskaņā ar ES stratēģiskajām prioritātēm un partnervalstu vajadzībām un attīstības plāniem.

Sadarbībā ar VIV partnervalstīm attīstības sadarbībā iezīmējas daudzpusēja un elastīga pieeja, pilnībā un efektīvi izmantojot Eiropas komandas pieeju. Atkarībā no partnervalstu attīstības statusa un vajadzībām ES un dalībvalstu sadarbības veidi cita starpā var ietvert: 1) politisko un politikas dialogu; 2) inovatīvus finanšu instrumentus; 3) dotācijas, tostarp budžeta atbalstu; 4) zināšanu apmaiņu, savstarpēju tehnisko palīdzību un publiskā sektora ekspertīze (izmantojot TAIEX, mērķsadarbību un citus mācīšanās no līdzbiedriem veidus) un 5) publisko diplomātiju.

*Latvijas nostāja*

* Latvijas attīstības sadarbības prioritārās partnervalstis ir valstis ar vidējiem ienākumiem Austrumu partnerības un Centrālāzijas reģionos.
* Latvija uzsver sadarbības ar VIV nozīmi, īpaši globālo un daudzveidīgo izaicinājumu priekšā, veidojot pielāgotu pieeju sadarbībai ar partnervalstīm, lai atbildētu uz atšķirīgajiem izaicinājumiem.
* Latvija uzsver labas pārvaldības, tostarp institūciju veidošanas, kapacitātes, cīņas pret korupciju nozīmi, tāpat arī izglītības, dzimumu līdztiesības un pilsoniskās sabiedrības atbalsta nozīmi.
* Aizvien būtiska ir kapacitātes veicināšana un reformas, kur redzam *Twinning* un *Taiex* kā svarīgus rīkus, un novērtējam to darbības paplašināšanu NDICI ietvaros.
* Latvija uzsver, ka Covid-19 rezultātā arī pierādījies, cik svarīgs ir atbalsts tautas attīstības veicināšanai, tostarp veselības sistēmu stiprināšanai, izglītības veicināšanai, uzsverot digitālās attīstības nozīmi.
* Latvija atbalsta Eiropas komandaspieeju un iekļaujošo darbu partnervalstīs, uzsveram dalībvalstu īpašo pieredžu un ekspertīzes izmantošanas nozīmi.
* Pilnvērtīgākām partnerībām ir būtiska arī partnervalstu iesaiste un atbildības uzņemšanās dažādu izaicinājumu risināšanā.
* Latvija uzsver stratēģiskās komunikācijas nozīmi sadarbībā ar partnervalstīm, atspoguļojot ES attīstības sadarbības centienus.

**2. Tautas attīstība**

Sanāksmē paredzēta diskusija par tautas attīstību, koncentrējoties uz to, kā ES kopā ar tās dalībvalstīm var stiprināt atbalstu partnervalstīm to centienos izveidot spēcīgas un noturīgas veselības aizsardzības sistēmas, kā arī nodrošināt to iedzīvotājiem piekļuvi kvalitatīvai izglītībai.

Covid-19 pandēmija un tās sociālekonomiskās sekas radījušas vēl nepieredzētu triecienu tautas attīstībai, apdraudot pēdējās desmitgadēs panāktos ieguvumus, saasinot nevienlīdzību un iedragājot sociālo kohēziju. Cenšoties "atjaunoties labāk un videi nekaitīgāk", ilgtspējīgi atveseļošanas centieni būtu jākoncentrē uz cilvēku, neatstājot nevienu novārtā un, piemērojot uz cilvēktiesībām balstītu pieeju. Covid-19 ir pierādījis, ka steidzami ir jāpalielina ieguldījumi daudzās jomās, kas saistītas ar tautas attīstību, lai tiektos uz ANO Ilgtspējīgu attīstības mērķu sasniegšanu. Pandēmijas ietekmē būtiska negatīva ietekme radīta veselības un izglītības sektoram, kā arī cilvēku ienākumu līmenim.

Izglītība ir viens no tautas attīstības stūrakmeņiem un ir būtisks instruments nevienlīdzības mazināšanā, taču ekonomiskie satricinājumi, konflikti un klimata izaicinājumi traucējuši izglītoties miljoniem bērnu, ko pastiprinājusi arī Covid-19 pandēmija. ES un tās dalībvalstis atbalsta pasaules, reģionālā un valsts līmenī sniegt visaptverošu, labi koordinētu un efektīvu atbalstu izglītības sistēmu stiprināšanai saskaņā ar partnervalstu vajadzībām un prioritātēm. Ieguldījums izglītības nodrošināšanā partnervalstīs ir priekšnoteikums, lai pavērtu nākotnes izredzes jauniešiem. Vienlaikus atbalsts pienācīgām profesionālās izglītības un apmācības sistēmām veicinātu tehnisku un profesionālu prasmju attīstību visu mūžu. Tas sekmētu uzņēmējdarbību un ilgtspējīgu darbavietu radīšanu partnervalstīs.

Veselība un izglītība ir vieni no galvenajiem tautas attīstības pamatelementiem, kas ir atkarīgi arī no citiem sociālajiem pamatpakalpojumiem, piemēram, no pārtikas nodrošinājuma un uztura, ūdens, sanitārijas un higiēnas, kā arī no sociālās aizsardzības. Svarīgi ir pievērsties savstarpējām sakarībām ar citām prioritātēm un jomām, cita starpā – ar sociālo aizsardzību, labu pārvaldību, klimata pārmaiņām, zaļo ekonomiku, jaunatni, nodarbinātību un digitalizāciju attīstībai. Būtiska nozīme tautas attīstības rezultātu sasniegšanā ir arī pilsoniskajai sabiedrībai.

Sanāksmē paredzētas diskusijas par to, kā ES var veicināt partnervalstu veselības sektora attīstību, atgūstoties no Covid-19 krīzes, lai novērstu jaunu pandēmiju iespējamību, vai kā tām labāk sagatavoties, veicinot partnervalstu kapacitātes un iespējas, tostarp veselības sistēmas stiprināšanā un attīstībā. Aizvien aktuāls jautājums ir vakcīnu dalīšanās ar trešajām valstīm, lai partnervalstis spētu atgūties pēc krīzes, kas tādējādi var ietekmēt arī ES drošību kopumā. Par galveno vakcīnu dalīšanās instrumentu ES uzskata globālo mehānismu COVAX. Vienlaikus tiek veidots ES mehānisms, kas aptvers gan vakcīnu ziedojumus/pārdošanu caur COVAX, gan palīdzību valstīm divpusēji. ES mehānisms iecerēts kā platforma koordinācijai un loģistikas risinājumiem.

Tautas attīstība būtu jāuztver kā horizontāls mērķis, kas aptver visas Komisijas prioritātes. ES ārējo resursu plānošana 2021. -2027. gadam sniedz iespējas stiprināt saikni starp tautas attīstības nozarēm un šīm prioritātēm. Partnervalstu atbalstam tautas attīstības jomās paredzēts atvēlēt 20% finansējuma gaidāmā Kaimiņattiecību, attīstības sadarbības un starptautiskās sadarbības instrumenta (NDICI) – Globālā Eiropa ietvaros, veidojot kopējās plānošanas ilgtermiņa projektus, tostarp Eiropas komandas pieejā.

***Latvijas nostāja***

* Latvija uzskata, ka izglītība ir tautas attīstības pamatā, kas ietekmē darbaspēka kvalitāti, kapitāla izmantošanu un tehnoloģiju attīstību, kas, savukārt, var sekmēt visas sabiedrības un katra indivīda dzīves līmeni.
* Sabiedrības noturību pret izaicinājumiem un ilgtspējīgu attīstību nevar sasniegt bez izglītības, politiskās, sociālās un ekonomiskās iekļaušanas nodrošināšanas, tostarp sievietēm un jauniešiem. Jānodrošina pieeja kvalitatīva izglītība dažādos līmeņos un profesionālajai izglītībai.

Latvija uzskata, ka digitālās prasmes jāveicina visām sabiedrības grupām, īpaši sekmējot sieviešu un jauniešu iespējas un to iesaisti digitālajā ekonomikā.

Latvija atbalsta vienotās Eiropas komandas (*Team Europe*) pieeju tautas attīstībai stiprināšanu, kas īpaši cietusi Covid-19 pandēmijas ietekmē.

* Latvija atbalsta partnervalstu veselības sektoru stiprināšanu un nepieciešamību dalīties ar vakcīnām. Šobrīd valdības prioritāte ir noteikta vakcinācijas līmeņa sasniegšana nacionālā mērogā. Jau sākotnēji Latvija ir paudusi gatavību dalīties ar Latvijas iegādātājām vakcīnām, primāri sniedzot atbalstu partnervalstīm Austrumu partnerības reģionā.
* Eiropas Komisija ES dalībvalstu vārdā ir noslēgusi vakcīnu pirkuma līgumus (*Advanced Purchase Agreement*), kura ietvaros arī Latvija noslēgusi līgumu par pietiekamu vakcīnu apjomu, kas pārsniedz Latvijas populācijas vakcinācijai nepieciešamo daudzumu. Tas nodrošinās iespēju sniegt atbalstu partnervalstīm, kad būs sasniegta noteikta vakcinācijas aptvere Latvijā.

Pozitīvi vērtējam ideju par iespējamu Eiropas komandas iniciatīvu Baltkrievijas pilsoniskās sabiedrības atbalstam.

Ārlietu ministra vietā –

Finanšu ministrs J.Reirs

Vīza: valsts sekretārs A.Pelšs

Ruņģe 67016417

ieva.runge@mfa.gov.lv

1. 2020. gadā Covid-19 ietekmē tika izveidots vienotās Eiropas komandas (*Team Europe*) koncepts. *Team Europe* sevī apvieno ES institūcijas, dalībvalstis (DV) un finanšu iestādes, tostarp Eiropas Investīciju banku (EIB) un Eiropas Rekonstrukcijas un attīstības banku (ERAB). *Team Europe* sākotnēji apzīmēja vienoto Eiropas atbildi partnervalstu vajadzībām cīņā ar vīrusa izraisītajām sekām veselības aprūpes, sociāli ekonomiskajā un humānajā jomā. Vienlaikus, ņemot vērā atzinīgi vērtēto darbu, *Team Europe* pieeja tiek paplašināta, pārejot no īstermiņa palīdzības uz ilgtermiņa darbībām, un ir nozīmīga arī ES atbalsta 2021.-2027. gadam programmēšanas procesos, tostarp ilgtermiņa *Team Europe* iniciatīvu (TEI) izstrādē. [↑](#footnote-ref-1)